**Hora Říp** sa nachádza v Ústeckom kraji v Česku a jej jedinečnosť spočíva nielen v tom, že je v jej okolí jediná, ale aj v jej symbolickom význame pre Čechov- traduje sa, že práve na ňu prišiel praotec Čech. V 11. storočí bola na jej vrchole postavená Rotunda sv. Jiří a Vojtěcha a v roku 2011 bola hora vyhlásená za prírodnú pamiatku vďaka jej flóre a faune. Už dlhé storočia predstavuje putovné miesto a neskôr sa stala aj vyhľadávanou turistickou a výletnou atrakciou. V roku 1909 bola na jej vrchole postavená Chata Říp.

pohľad na Říp z Krabčíc

Poloha
------

Hora Říp sa nachádza približne 40 kilometrov severne od Prahy, v Ústeckom kraji Českej republiky. Pod horou sa nachádzajú obce Ctiněves, Krabčice, Mentěš a Vražkov, najbližšie mesto Roudnice nad Labem je vzdialené približne 5 kilometrov severne.

výhľad z úpätia hory Říp
V jej bezprostrednom okolí sa nenachádza žiadny podobný prírodný útvar, je obklopená ďalekými rovinami, čo jej dodáva na jedinečnosti.

História
--------

Hora Říp má sopečný pôvod, pôvodne vznikla ako treťohorný vulkán, ktorého vek sa odhaduje na niekoľko miliónov rokov.

Rotunda sv. Jiří a Vojtěcha na Řípe
Je opradená legendami siahajúcimi až do 11. storočia, spojenými s príchodom Čechov na toto územie. V roku 1039 bola na jej vrchole postavená Rotunda sv. Jiří a Vojtěcha, neskôr opravená a dostavaná v roku 1126. Rotunda s horou Říp je pamiatkovo chránená oficiálne od roku 1958, v roku 1965 bola ochrana revidovaná. Národnou kultúrnou pamiatkou sa hora Říp spolu s kostolom stala v roku 1965. Samotná hora Říp bola vyhlásená za prírodnú pamiatku v roku 2011.

Hora Říp je dodnes putovným miestom a v kostole sa aj v dnešnej dobe usporiadavajú omše.

Prírodné pomery
---------------

### Geológia a geomorfológia

Hora Říp je tvorená čadičom, táto skutočnosť súvisí s jej sopečným pôvodom.Vyššie geologické poschodia hory tvorí sodalitický nefelit, svahy a úpätie tvoria vrstvy sutí z obdobia kvartéru.Říp obsahuje pomerne veľké množstvo magnetitu.

Okolitá krajina Řípu je tvorená sedimentáciou prachových, vápenných a pieskovitých častíc, ktoré pochádzajú ešte z mora, čo sa na tomto území nachádzalo v obdobi kriedy. Nájdeme tu aj ílovité a prachvocové horniny.

### Hydrológia

Na úpätí hory Říp sa nachádza hneď niekoľko prameňov- Mentěšská, Na Hýkovině a Hamlouf. Prameň na Hýkovině je dokonca považovaný za liečivý a má pomáhať srdcu a cievam.

### Flóra

Na hore sa nachádza súvislý les, ktorý bol vysadený v roku 1879, tvorený viacerými druhmi stromov ako javor, buk, breza či dub. Nechýbajú ani krovinné porasty, kríky či rôzne druhy skalníkov. Okolie hory tvoria trávnaté porasty, na ktoré dlhé roky vplývala ľudská činnosť. Z menších druhov rastlín môžeme na hore nájsť napríklad zvonek boloňský alebo čistec nemecký.

### Fauna

Lesný porast na hore Říp a okolité prostredie poskytuje dokonalé útočisko niekoľkým druhom vtákov, napríklad žlne zelenej (*Picus viridis*), ďatľovi veľkému (*Dendrocopos major*), sýkorke veľkej (*Parus major*), drozdovi čiernemu (*Turdus merula*), pinke lesnej (*Fringilla coelebs*), labtuške hôrnej (*Anthus trivialis*), kolibiarikovi čipčavému (*Phylloscopus collybita*), glezgovi hrubozobému (*Coccothraustes coccothraustes*), stehlíkovi zelenému (*Chloris chloris*), stehlíkovi pestrému (*Carduelis carduelis*), slávikovi obyčajnému (*Luscinia megarhynchos*), muchárikovi bielokrkému (*Ficedula albicollis*), žltochvostovi domovému (*Phoenicurus ochruros*), vrabcomi domovému (*Passer domesticus*), trasochvostovi bielemu (*Motacilla alba*), škorcovi obyčajnému (*Sturnus vulgaris*), drozdovi plavému (*Turdus philomelos*), muchárovi sivému (*Muscicapa striata*), červienke obyčajnej (*Erithacus rubecula*), penici popolavej (*Sylvia curruca*), králikovi zlatohlavému (*Regulus regulus*), brhlíkovi lesnému (*Sitta europaea*), kôrovníkovi krátkoprstému (*Certhia brachydactyla*), orieškovi obyčajnému (*Troglodytes troglodytes*), kolibiarikovi sykavému (*Phylloscopus sibilatrix*), kolibiarikovi spevavému (*Phylloscopus trochilus*), penici čiernohlavej (*Sylvia atricapilla*), penici slávikovitej (*Sylvia borin*) a ďalším drobným spevavcom. Niektoré druhy obývajú horu Říp a jej okolie celoročne, iné sem zaletia len v určité ročné obdobia. Z väčších vtákov môžeme naraziť na bažanta obyčajného (*Phasianus Colchicus*) alebo na viacero druhov holubov.

Tak isto sa nájde aj väčší hmyz ako roháč veľký (*Lucanus cervus*).

Ochrana
-------

Predmetom ochrany významnej lokality Říp sú rôzne porasty a rastúce suchomilné kroviny (*Cotoneaster sp*.), ktorým sa dobre darí v tomto okolí, vápnité skalníky či skalníky dobre rastúce na bázických a vápencových podložiach (*Alysso-Sedion albi*). Nachádzajú sa tam rôzne oblasti zarastené kríkmi, ktoré slúžia ako úkryt a domov pre hmyz, vtáky alebo bezstavovce žijúce v tomto okolí (roháč obecný, lišaj pryšcov).

Trávnaté oblasti, ktoré boli minimálne ovplyvnené ľudskou činnosťou a je pre nich typické, že sú nadmerne suché a cez leto môžu až úplne vysychať (*Festuco-Brometalia*); ale taktiež aj nespočetne mnoho vzácnych druhov rastlín rastúcich v tomto habitate: napr. zvonek boloňský (*Campanula bononiensis*), čistec nemecký (*Stachys germanica*) a ihličnaté dreviny ako borievka (*Juniperus communis*). Na svahoch rastú suťové lesy.

Cesta lesom na vrchol Řípu

Turizmus
--------

V širokom okolí hory Říp nie je podobný prírodný úkaz, preto je vyhľadávanou výletnou a turistickou lokalitou. Na jej úpätiach sa nachádza hneď niekoľko turistických značiek, vedú z dediniek Krabčice (časť Rovné), Ctiněves a Vražkov. Okrem nich vedie na vrchol ešte aj Pútnická cesta Říp- Blaník z obce Mnetěš. Všetky chodníky sa nakoniec stretnú na Chate Říp, kde je možné zakúpenie občerstvenia.

Mělnická vyhliadka
Samotný vrchol Řípu je zarastený stromami, výhľady sú ale dostupné  na štyroch vyhliadkach osadených po obvode hory. Ich názvy ako Pražská, Roudnická a Mělnická napovedajú, ktorým smerom sú orientované.

cesta na Horu Říp z obce Krabčice
Zaujímavou možnosťou je aj navštíviť miesto, z ktorého pochádza jeden z devätnástich základných kameňov Národního divadla v Prahe.

Tesne pod vrcholom hory sa nachádzajú aj dve štartovacie miesta na paragliding a vyhľadávanou atrakciou môžu byť aj tri pramene, čo vyvierajú pod kopcom.

Referencie
----------

1. 1 2   *Google Maps* [online]. Google Maps, [cit. 2023-11-07]. Dostupné online. (po slovensky)
2. ↑  INFO@SEO-CARE.CZ, Tomáš Cirkl [www seo-care cz]; e-mail:. *Sopky v České republice - Sopky* [online]. 2011-09-08, [cit. 2023-11-07]. Dostupné online. (po česky)
3. ↑   *Sopky v ČR, vyhaslé (aktivní) sopky Česka | Treking.cz* [online]. www.treking.cz, [cit. 2023-11-07]. Dostupné online.
4. ↑   *hora Říp s rotundou sv. Jiří - Památkový Katalog* [online]. pamatkovykatalog.cz, [cit. 2023-11-07]. Dostupné online.
5. 1 2 3 4   *Maloplošná zvláště chráněná území* [online]. drusop.nature.cz, [cit. 2023-11-07]. Dostupné online.
6. 1 2  AGENTURA [WWW.SURFACE.CZ, Surface-Digitální a komunikační. *Hora Říp, opředená legendami a zasazená | Svět cestovatele* [online]. www.svetcestovatele.cz, 2023-08-17, [cit. 2023-11-07]. Dostupné online. (po česky)
7. ↑   *Geologické lokality - Významné geologické lokality v České republice* [online]. lokality.geology.cz, [cit. 2023-12-13]. Dostupné online.
8. 1 2   *Významné geologické lokality, paleontologie, astronomie - Josef Mucha* [online]. www.geologie-astronomie.cz, [cit. 2023-12-13]. Dostupné online.
9. 1 2 3 4 5   *Mapy.cz* [online]. Mapy.cz, [cit. 2023-11-07]. Dostupné online.
10. ↑   *Hora Říp* [online]. TuristickaMapa.cz, [cit. 2023-11-07]. Dostupné online. (po česky)
11. ↑  TOMAN, Webdesign Tomáš. *Hora Říp - turistické informace, výlety a zajímavosti* [online]. Hora Říp | Stránky o hoře Říp, [cit. 2023-11-07]. Dostupné online. (po česky)
12. ↑   *eBird - Discover a new world of birding...* [online]. ebird.org, [cit. 2023-12-13]. Dostupné online.
13. ↑   *BioLog* [online]. biolog.nature.cz, [cit. 2023-11-07]. Dostupné online.
14. ↑   *Chata Říp – Oficiální stránky občerstvovny na Řípu.* [online]. [Cit. 2023-11-07]. Dostupné online. (po anglicky)